b'\n_START_ARTICLE_\nTorsten Svanstr\xc3\xb6m\n_START_PARAGRAPH_\nTorsten Svanstr\xc3\xb6m (31. hein\xc3\xa4kuuta 1904 Helsinki \xe2\x80\x93 9. huhtikuuta 1970 Helsinki) oli suomalainen jalkapalloilija ja j\xc3\xa4\xc3\xa4palloilija._NEWLINE_Jalkapallossa Svanstr\xc3\xb6m edusti urallaan HIFK:ta ainakin vuosina 1927\xe2\x80\x931932 ja 1936. H\xc3\xa4n voitti seurassa Suomen mestaruuden 1930 ja 1931. Kaikkiaan Svanstr\xc3\xb6m pelasi nelj\xc3\xa4n kauden aikana 17 Mestaruussarjan ottelua, joissa h\xc3\xa4n teki kuusi maalia. H\xc3\xa4n edusti Suomen maajoukkuetta vuonna 1929 yhdess\xc3\xa4 maaottelussa, joissa h\xc3\xa4n teki yhden maalin._NEWLINE_J\xc3\xa4\xc3\xa4pallossa Torsten \xe2\x80\x9dTjycken\xe2\x80\x9d Svanstr\xc3\xb6m edusti niin ik\xc3\xa4\xc3\xa4n HIFK:ta. J\xc3\xa4\xc3\xa4pallouransa h\xc3\xa4n aloitti vuonna 1921 HIFK:n silloisessa kolmosjoukkueessa 17-vuotiaana. Seuraavana vuonna h\xc3\xa4n nousi seuran ykk\xc3\xb6sjoukkueeseen v\xc3\xa4lihy\xc3\xb6kk\xc3\xa4\xc3\xa4j\xc3\xa4ksi. J\xc3\xa4\xc3\xa4pallo oli h\xc3\xa4nen ykk\xc3\xb6slajinsa, vaikka jalkapallossakin tuli menestyst\xc3\xa4. My\xc3\xb6hemmin h\xc3\xa4n siirtyi joukkueensa puolustuksen keskustueksi, miss\xc3\xa4 roolissa h\xc3\xa4n esiintyikin p\xc3\xa4\xc3\xa4osan urastaan. J\xc3\xa4\xc3\xa4pallossa h\xc3\xa4n saavutti kuusi Suome mestaruutta vuosina 1934, 1935, 1938, 1939, 1941 ja 1944. Viimeisen mestaruuden saavuttaessaan h\xc3\xa4n oli 39-vuotias. J\xc3\xa4\xc3\xa4pallomaajoukkueessa h\xc3\xa4n pelasi 11 A- ja nelj\xc3\xa4 B-maaottelua._NEWLINE_Nuorempana Svanstr\xc3\xb6m kilpaili my\xc3\xb6s pikaluistelussa, uinnissa ja hiihdossa.'